Tυπική λογική, διαλεκτική λογική

Λογική αντίφαση: Ένα είδος ευρωπαϊκού νεοπροστατευτισμού είναι αναγκαίος, για όσο τουλάχιστον χρονικό διάστημα δεν επιτυγχάνεται ένας διεθνής καταμερισμός των έργων.

Η αντίρρηση είναι εύλογη, εάν κινείται στο πεδίο της τυπικής λογικής, σύμφωνα με την οποία δεν μπορεί να υποστηρίζει κάποιος ότι ισχύει το "Α", αλλά ταυτόχρονα και το αντίθετό του το "όχι Α". Αυτού του είδους την λογική την βρίσκουμε αναλυμένη συστηματικά για πρώτη φορά κυρίως στο έργο του Αριστοτέλη (είναι αντιφατικό να θεωρώ ταυτόχρονα ως σωστή λύση τη διεθνή συνεννόηση για το διεθνή καταμερισμό των έργων (που είναι το "Α") και ταυτόχρονα να προτείνω το αντίθετό του που είναι "ο νεοπροστατευτισμός" (που είναι το "όχι Α").

Στο πλαίσιο αυτής της τυπικής λογικής, που είναι στατική επειδή δεν λαμβάνει υπόψη της τον παράγοντα του χρόνου, το επιχείρημα φαίνεται εύλογο. Στην πραγματικότητα όμως είναι μόνο ευλογοφανέςεάν η επιχειρηματολογία βρίσκεται εντός ενός άλλου πεδίου λογικής που δεν είναι η τυπική λογική, αλλά η διαλεκτική λογική.

Η διαλεκτική λογική είναι εκείνη η λογική που ενσωματώνει τον παράγοντα του ιστορικού χρόνου και έτσι καθίσταται ικανή να συλλάβει τη μέσω αντιφάσεων εξέλιξη της κοινωνικής πραγματικότητας, δηλαδή την κίνηση της ιστορίας (όχι μόνο ως αφήγησης αλλά και ως κίνησης της πραγματικότητας).Την διαλεκτική ως λογική και ως κίνηση της πραγματικότητας ανέλυσαν συστηματικά για πρώτη φορά ο Ηράκλειτος ο Εφέσιος και στα νεότερα χρόνια κυρίως ο Γκέοργκ Χέγκελ (και ακολούθως άλλοι).

Σύμφωνα με τη διαλεκτική λογική, για να φτάσουμε στο "Α" (που είναι στην περίπτωσή μας "η διεθνής συνεννόηση και η διεθνής κατανομή των έργων") πρέπει ενδεχομένως να περάσουμε από το "όχι Α" (που είναι στην περίπτωσή μας ο "νεοπροστατευτισμός"). Αλλά και μόνη η απειλή της πραγματοποίησης και επέλευσης του "όχι Α" μπορεί να οδηγήσει απευθείας στο "Α". Άλλωστε η συνειδητοποίηση της διαλεκτικής πορείας της κοινωνίας από τα ιστορικά υποκείμενα επιταχύνει τους ρυθμούς εξέλιξης της ιστορίας.